पापुआ न्यूगिनी में विमान हादसा, 28 की मौत  
एयरलाइन्स पीएनजी का डैश 8 विमान लाए से मैडांग जा रहा था, लेकिन देश के उत्तरी भाग में दक्षिणी प्रशांत द्वीप में यह दुर्घटनाग्रस्त हो गया।
पापुआ न्यू गिनी के वन क्षेत्र में एक विमान दुर्घटना में 28 लोग मारे गए और चार अन्य गंभीर रूप से घायल हो गए। ऑस्ट्रेलिया के विदेश मामलों और व्यापार मंत्रालय की खबर के अनुसार, घायलों में एक ऑस्ट्रेलियाई पायलट और न्यूजीलैंड का एक पायलट शामिल हैं।  दुर्घटना जांच आयोग के प्रवक्ता सिड ओ टूल ने बताया कि एयरलाइन्स पीएनजी का डैश 8 विमान गुरुवार को लाए से मैडांग जा रहा था, लेकिन देश के उत्तरी भाग में दक्षिणी प्रशांत द्वीप में यह दुर्घटनाग्रस्त हो गया।  ऑस्ट्रेलियाई वाणिज्य दूतावास के अधिकारी आज मैडांग जाएंगे। विभाग ने बयान में कहा है कि शुरुआती संकेत हैं कि मृतकों में कोई ऑस्ट्रेलियाई नहीं है।